Document ID: 32004D0194

Απόφαση του Συμβουλίου
της 10ης Φεβρουαρίου 2004
για τροποποίηση της απόφασης 2001/264/ΕΚ για την έγκριση των κανονισμών ασφαλείας του Συμβουλίου
(2004/194/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 3,
την απόφαση 2002/682/ΕΚ, Ευρατόμ του Συμβουλίου, της 22ας Ιουλίου 2002, για την έγκριση του εσωτερικού κανονισμού του(1), και ιδίως το άρθρο 24,
Εκτιμώντας τα ακόλουθα:
(1) Τα προσαρτήματα 1 και 2 των κανονισμών ασφαλείας του Συμβουλίου της Ευρωπαϊκής Ένωσης που έχουν προσαρτηθεί στην απόφαση 2001/264/ΕΚ(2), περιλαμβάνουν αντίστοιχα κατάλογο των Εθνικών Αρχών Ασφαλείας (ΕΑΑ) και συγκριτικό πίνακα των εθνικών διαβαθμίσεων ασφαλείας.
(2) Στις 16 Απριλίου 2003, η Τσεχική Δημοκρατία, η Δημοκρατία της Εσθονίας, η Κυπριακή Δημοκρατία, η Δημοκρατία της Λεττονίας, η Δημοκρατία της Λιθουανίας, η Δημοκρατία της Ουγγαρίας, η Δημοκρατία της Μάλτας, η Δημοκρατία της Πολωνίας, η Δημοκρατία της Σλοβενίας και η Σλοβακική Δημοκρατία, υπέγραψαν τη συνθήκη για την προσχώρησή τους στην Ευρωπαϊκή Ένωση(3).
(3) Σύμφωνα με το άρθρο 2 παράγραφος 2 της απόφασης 2001/264/ΕΚ, τα κράτη αυτά λαμβάνουν τα κατάλληλα μέτρα προκειμένου να εξασφαλισθεί ότι, κατά τον χειρισμό διαβαθμισμένων πληροφοριών ΕΕ, τηρούνται οι κανονισμοί ασφαλείας του Συμβουλίου.
(4) Προκειμένου να ληφθούν υπόψη τα κράτη αυτά στα προαναφερόμενα προσαρτήματα, είναι ανάγκη να τροποποιηθεί, από τεχνική άποψη, η απόφαση 2001/264/ΕΚ.
(5) Το προσάρτημα 2 της απόφασης 2001/264/ΕΚ προβλέπει ότι η αντιστοιχία με τα επίπεδα διαβάθμισης του ΝΑΤΟ θα καθορισθεί κατά τη διαπραγμάτευση της συμφωνίας ασφαλείας μεταξύ της Ευρωπαϊκής Ένωσης και του ΝΑΤΟ.
(6) Στις 14 Μαρτίου 2003, υπογράφηκε συμφωνία μεταξύ της Ευρωπαϊκής Ένωσης και της Οργάνωσης της Συνθήκης του Βορείου Ατλαντικού για την ασφάλεια των πληροφοριών(4).
(7) Συνεπώς, είναι επίσης απαραίτητο να προστεθεί στο προσάρτημα 2 της προαναφερόμενης απόφασης η αντιστοιχία με τα επίπεδα διαβάθμισης ασφαλείας του ΝΑΤΟ,
ΑΠΟΦΑΣΙΖΕΙ:
Άρθρο 1
Η απόφαση 2001/264/ΕΚ τροποποιείται ως εξής:
α) το προσάρτημα 1 αντικαθίσταται από το έγγραφο που εμφαίνεται στο παράρτημα Ι της παρούσας απόφασης·
β) το προσάρτημα 2 αντικαθίσταται από το έγγραφο που εμφαίνεται στο παράρτημα ΙΙ της παρούσας απόφασης.
Άρθρο 2
1. Η παρούσα απόφαση παράγει αποτελέσματα από την ημέρα της δημοσίευσής της.
2. Εφαρμόζεται μόνο με την επιφύλαξη και από την ημερομηνία της έναρξης της ισχύος της συνθήκης για την προσχώρηση του 2003, η οποία υπογράφηκε στην Αθήνα στις 16 Απριλίου 2003.
Βρυξέλλες, 10 Φεβρουαρίου 2004.

Labels: 10
12
15